**Poruchy učenia a integrácia žiakov**

**Poruchy učenia treba podchytiť včas, aby dieťa v škole netrpelo.**

Poruchy učenia postihujú značnú časť detskej i dospelej populácie. Ide o heterogénnu skupinu ťažkostí sčítaním, písaním, pravopisom, s matematikou, prípadne o nedostatok organizačných alebo jazykových schopnosti. Aj na našej škole sú žiaci, u ktorých boli diagnostikované niektoré z porúch učenia. Sú to žiaci so špeciálno-výchovnovzdelávacími potrebami (ďalej ŠVVP).

Na začiatku školského roku je potrebné, aby sa vyučujúci oboznámili s odporúčaniami a výsledkami vyšetrení, ktoré boli uskutočnené podľa Metodických pokynov na hodnotenie a klasifikáciu žiakov, u ktorých sa tieto poruchy vyskytujú.

**Úspešní môžu byť aj dysfunkční ľudia.**

Cieľom odborníkov je naučiť školáka s poruchou učenia, aby ju nejakým spôsobom kompenzoval a mohol sa tak ďalej v živote uplatniť.

Ak si dieťa nájde svoj štýl, môže fungovať bez väčších problémov. Pomáhajú mu k tomu aj rôzne pomôcky, dysgrafikom napríklad diktafón, dyskalkulikom matematické tabuľky. Oproti minulosti nastal veľký posun, pretože takéto deti už nie sú odpisované a kategorizované ako slabí žiaci. Hoci je jasné, že napríklad dyskalkulik sa nikdy nestane matematikom, stále mu zostáva dostatok iných možností, kde by mohol byť úspešný. Deti s dysfunkciami sú totiž priemerne až nadpriemerne inteligentné a zvyčajne majú talent pre niektorý iný odbor.

Na trhu práce môžu svoj hendikep kompenzovať inými vlastnosťami, ako sú cieľavedomosť, tvorivosť či zodpovednosť. Ich zamestnávatelia to často veľmi ocenia.

**Aké dysfunkcie poznáme?**

**Dyslexia** - porucha schopnosti čítať. Deti nerozlišujú jednotlivé hlásky, zamieňajú si ich a ťažko spájajú do slabík a tie zasa do slov. Spolu s dysgrafiou najrozšírenejšia porucha.

**Dysgrafia** - porucha schopnosti napodobniť tvary písmen, neschopnosť naučiť sa písať. Písmo môže byť až nečitateľné, žiak nie je schopný si zaznačiť učivo v písomnej podobe.

**Dysortografia** - porucha schopnosti naučiť sa základné pravidlá pravopisu. Dieťa nepočuje mäkčene, dĺžne, konce slov alebo viet. Nevzťahuje sa na chybné písanie ypsilonu.

**Dyskalkúlia** - porucha matematických schopností. Žiaci majú problémy s osvojením číselných znakov. Ich počet v poslednom období rastie.

**Dysmúzia** - nedostatok alebo strata zmyslu pre hudbu.

**Dyspraxia** - porucha schopnosti naučiť sa vykonávať zložité úkony. Spolu s dysmúziou patrí medzi menej závažné poruchy. Možno hovoriť skôr o menej šikovných deťoch.

**Poruchy správania**

**Prejavy porúch pozornosti s hyperaktivitou**

Pre poruchu pozornosti s hyperaktivitou - ADHD sú kľúčovými symptómami

• nedostatočná schopnosť sústrediť sa,

• hyperaktivita,

• impulzivita.

Tieto symptómy sa objavia do siedmeho roku, a to v prostredí domácom aj školskom. Dospievaním tieto prejavy u mnohých (predpokladá sa polovica postihnutých jedincov) do značnej miery vymiznú.

U detí s ADHD boli vypozorované výrazne prejavy aktivity už počas **prenatálneho obdobia**.

V **dojčenskom** období sa deti s ADHD prejavujú nespokojnosťou, plačlivosťou, krátkodobým spánkom, alebo aj obráteným biorytmom spania a bdenia.

V období **batolenia** a mladšieho školského veku vykazujú tieto deti vyššiu pohybovú aktivitu ako ich rovesníci bez ADHD. Častejšie u nich dochádza k zraneniam, sú menej obratní, ťažšie sa učia napríklad kolobežkovať, korčuľovať, bicyklovať. Ich nešikovnosť a nezdary ich môžu dráždiť a konečným prejavom je afektívny záchvat, ktorý môže byť vyvolaný čo i len nepatrným podnetom. U týchto detí môže byť prítomný oneskorený vývin reči.

V **školskom** období sa ADHD prejaví najvýraznejšie. Na dieťa sú kladené požiadavky preňho priam nesplniteľné a je nevyhnutnosťou individuálny špeciálno-pedagogický prístup. V oblasti vzdelávania sa prejavuje neschopnosť skoncentrovať sa na požadovanú činnosť, neschopnosť zapamätať si, s tým súvisia prejavy porúch učenia, poruchy reči, emočné poruchy, poruchy motoriky a správania. Tieto deti nemajú prehľad vo svojich veciach, vo svojej aktovke stále niečo hľadajú, a ak to náhodou nezabudli doma, jednoducho to nevidia, nevedia nájsť. Nevedia si urobiť systém vo svojich veciach, zanechávajú za sebou nespratané kôpky, stále čosi hľadajú a strácajú. Rodičia trávia veľa času so svojimi deťmi nad domácimi úlohami, ale výsledky sa nedostavujú. Často sú podráždené z nepatrných podnetov, ktoré ich rušia. Deti mladšieho školského veku, ktoré trpia ADHD, mávajú problémy s hygienou, nevedia sa samé poriadne obriadiť. Často sa prejavujú problémy pri zaspávaní.

V období **adolescencie** – dospievania pretrvávajú motorické prejavy v čase relaxácie, pri sedavých činnostiach pociťujú nespokojnosť až podráždenosť. Stále niečo hľadajú, zabúdajú a strácajú. Objavujú sa zmeny nálad. Pretrvávajú problémy v systematickej práci, nedokončujú úlohy. Unikajú pred povinnosťami. Prítomné sú poruchy správania s tendenciami reagovať neprimerane s asociálnymi sklonmi. Objavujú sa problémy v medziľudských vzťahoch. Prítomná je školská neúspešnosť. Môže byť prítomný sklon deštrukčný alebo sebadeštrukčný.

V období **dospelosti** pretrvávajú niektoré z prejavov objavujúcich sa v detstve a počas dospievania ako nesystémovosť, zábudlivosť, strácanie predmetov, nedostatočná orientácia v čase a priestore. Niektoré prejavy sa minimalizujú, odznievajú, niektoré sa naopak stupňujú. U týchto ľudí je väčšie riziko konfliktných vzťahov, sociálnej maladaptácie spojenej s kriminalitou. Prejavovať sa môžu asociálnym správaním.

**Prejavy hyperaktivity**

Výrazná aktivity u detí v rannom období života nemusí byť hneď prejavom hyperaktivity. Do tretieho roku života pohybová aktivita narastá. Po tomto roku sa stabilizujú a postupne sa prejavy znižujú. Hyperaktívne deti sú neschopné ovládnuť svoju aktívnosť, ktorá je veľakrát nezmyselná. Prejavy hyperaktivity sú charakterizované:

• neustálym pohybom tela, mimovoľným pohybom rúk a nôh,

• neschopnosťou obsedieť, stálym vstávaním zo stoličky aj počas práce, ktorá vyţaduje sedenie,

• častým pohybom v nevhodných situáciách,

• problémom hrať sa, alebo aj oddychovať bez vykrikovania a celkového verbálneho prejavu,

• neprimeranou komunikatívnosťou.

U nadaných detí sa často hovorí o hyperaktivite. Ich aktivita môže byť podmienená potrebou získavať stále nové podnety a informácie. V hlavách nadaných koluje množstvo nezodpovedaných otázok, ktoré spôsobujú vyvíjanie tlaku na okolie. Možnosťou je naplnenie kognitívnych potrieb.

**Prejavy impulzivity**

Jadrom problému ADHD je pravdepodobne neovládnutie reakcie na impulz, či už ide o reakciu vhodnú alebo nevhodnú. Jedinci trpiacich ADHD nevedia ovládať svoje reakcie na signály, podnety alebo udalosti, ktoré nesúvisia s činnosťou, ktorú práve vykonávajú. Ide o jednanie bez premyslenia, pri ktorom sa zvyšuje riziko úrazov. Počas činností v spoločnosti iných vystupujú ako rušiaci, často skáčuci do reči.

Prejavy impulzivity sú charakterizované:

• neschopnosťou ovládať a prispôsobovať sa konkrétnej situácií,

• konaním bez premyslenia následkov,

• okamžitým reagovaním (verbálnym aj neverbálnym) na všetky podnety z okolia,

• nedokončovaním začatých činností.

Nadané deti majú impulzívnu črtu. Kladú veľké množstvo otázok, veľakrát hlavne mladšie deti nedokážu počkať, kým na ne príde rad a svoju otázku alebo poznámku vyhŕknu. Na druhej strane svoju činnosť dokončujú, pričom vnímajú podnety z okolia a reagujú na ne. Nadané deti akoby prijímali viaceré informácie nezávisle od činnosti, ktorou sa práve zaoberajú.

**Prejavy nepozornosti sú charakterizované**:

• neschopnosťou skoncentrovania pozornosti na aktuálnu činnosť,

• časovo nedostatočnou schopnosťou zotrvať v koncentrácií pri činnosti,

• rozsahovo nedostatočnou koncentráciou na poţiadavky alebo činnosti, akoby nedokázali postrehnúť komlexnosť poţiadaviek,

• neschopnosťou sústrediť sa na podrobnosti, zvýšenou chybovosťou,

• neschopnosťou postrehnúť všetky poţiadavky, akoby nepočúvali,

• rýchlou unaviteľnosťou,

• ľahkou vyrušiteľnosťou vonkajšími podnetmi,

• neschopnosťou sa rýchlo prispôsobiť inej činnosti, • neschopnosťou pracovať systematicky podľa pokynov,

• neschopnosťou organizácie,

• tendenciou vyhýbať sa povinnostiam, odmietaním robiť domáce úlohy,

• častou dezorientáciou vo svojich veciach,

• častým strácaním a zabúdaním vecí.

**Prejavy porúch pozornosti bez hyperaktivity**

Porucha pozornosti bez hyperaktivity – ADD, môže ostať nepovšimnutá, pretože tieto deti neupútavajú pozornosť, tak ako deti s ADHD. Predpokladá sa, že v tejto skupine figurujú predovšetkým dievčatá. Kľúčovým symptómom ADD je porucha pozornosti ako v prípade poruchy ADHD avšak bez hyperaktivity a impulzivity.

Vedľajšie symptómy súvisiace a ADHD/ADD V oblasti vývinu reči sa objavuje:

• oneskorený vývin,

• poruchy a chyby výslovnosti,

• artikulačná neobratnosť.

V oblasti motoriky sa objavuje:

• pohybová neobratnosť,

• nedostatky v hrubej a jemnej motorike,

• slabá koordinácia pohybov.

V oblasti vnímania sa objavuje:

• funkčná porucha, pri ktorej jedinec pôsobí akoby zle počul a videl,

• porucha priestorovej a časovej orientácie,

• porucha pravo-ľavej orientácie,

• porucha vizuálnomotorickej koordinácie.

**Integrovaný žiak**

• je žiak so ŠVVP na základe písomnej žiadosti rodiča a písomného vyjadrenia (odporúčania) zariadenia špeciálnopedagogického poradenstva.

**Proces integrácie:**

• ak má žiak určité problémy a nedostatky v učení, triedny učiteľ a výchovný poradca odporučí rodičovi návštevu špeciálno-pedagogickej poradne

• na základe diagnostiky školského psychológa a odporučeniach špeciálneho pedagóga, môže rodič podať písomne žiadosť o integráciu svojho dieťaťa riaditeľovi školy

• ak je žiak evidovaný ako integrovaný, škola mu vypracuje povinnú dokumentáciu a zabezpečí špecifické úpravy organizácie vyučovania podľa odporúčania poradenského zariadenia

• žiak so ŠVVP s intelektom v norme postupuje podľa učebných osnov a učebných plánov SŠ

• pre žiakov so ŠVVP sa pri hodnotení a klasifikácii postupuje podľa metodického materiálu k hodnoteniu a klasifikácii žiakov so ŠVVP na stredných školách

• maturitná skúška pre žiakov so ŠVVP (integrovaných) - ak je žiakom posledného ročníka SŠ, podáva do 30. septembra písomnú žiadosť riaditeľovi školy o úpravu maturitnej skúšky. úpravu maturitnej skúšky upravujú vyhlášky MŠ SR - www.statpedu.sk.